KIRJALLINEN KYSYMYS E-1367/01

esittäjä(t): Bernhard Rapkay (PSE) komissiolle

(7. toukokuuta 2001)

Aihe: Yleisradioyhtiöiden perimien maksujen tarkastelu Euroopan yhteisöjen tuomioistuimen Preussen Elektraa koskevassa asiassa antaman päätöksen perusteella

Komissio on katsonut julkisoikeudellisten yleisradiolähetysten (esim. Phoenix/Kinderkanal ja News 24) rahoittamisen yleisöltä perittävillä maksuilla EY:n perustamissopimuksen 87 artiklan 1 kohdan mukaiseksi tueksi. Lähetysten vastaanottajat maksavat yleisradioyhtiöiden maksut asiaa koskevien lakiin perustuvien määräysten mukaisesti. Komissio on siis tulkinnut artiklan sanamuodon jäsenvaltion myöntämä tai valtion varoista myönnetty tuki siten, että kyseessä ei välttämättä tarvitse olla julkisten varojen käyttö. Maksut katsotaan kuitenkin valtion tueksi sen vuoksi, että vastaanottajien on maksettava maksut lakiin perustuvien määräysten mukaisesti.

Euroopan yhteisöjen tuomioistuimen 13. maaliskuuta 2001 asiassa Preussen Elektra vastaan Schleswag (C-379/98) tekemässä päätöksessä todetaan kuitenkin, että kaikki valtion myöntämät edut eivät ole tukea riippumatta siitä, onko ne rahoitettu valtion varoista. Erottamalla toisistaan jäsenvaltion myöntämä tuki ja valtion varoista myönnetty tuki halutaan ainoastaan sisällyttää tuen käsitteeseen valtion suoraan myöntämät edut ja valtion nimeämien tai perustamien julkisten tai yksityisten elinten välityksellä myöntämät edut (päätöksen perustelujen 58 kohta). Lisäksi päätöksen mukaan se, että ostovelvoite (josta tässä tapauksessa oli kyse) on asetettu laissa ja että siitä aiheutuu kiistämättä etua tietyille yrityksille, ei tee tästä velvoitteesta valtiontukea (perustelujen 61 kohta).

Tuomioistuin tulkitsi siten EY:n perustamissopimuksen 10 artiklan 2 kohtaa. Sen mukaan jäsenvaltiot pidättyvät kaikista toimenpiteistä, jotka ovat omiaan vaarantamaan tämän sopimuksen tavoitteiden saavuttamista. Tuomioistuimen mukaan tälläkään määräyksellä ei voida laajentaa valtiontuen määritelmää sellaisiin valtion toimiin, joita se ei koske (perustelujen 65 kohta).

1. Kuinka komissio aikoo näin ollen määritellä vastaisuudessa yleisradioyhtiöille maksetut maksut?

2. Muuttaako komissio määritelmää sillä perusteella, että yleisradioyhtiöt käyttävät puhtaasti teknisiin toimiin (maksujen vastaanottaminen ja välittäminen) niiden tätä tarkoitusta varten perustamaa elintä, joka ei ole vastaa maksujen perimisestä eikä valvo tai hallinnoi sitä?

Mario Montin komission puolesta antama vastaus

(10. syyskuuta 2001)

Preussen Elektraa koskevassa asiassa antamassaan tuomiossa yhteisöjen tuomioistuin totesi, että ainoastaan suoraan tai välillisesti valtion varoista rahoitetut edut ovat EY:n perustamissopimuksen 87 artiklan 1 kohdassa tarkoitettua valtiontukea. Valtion päätökset, joilla esimerkiksi määrätään yksityiset yritykset ostamaan uusiutuvista energialähteistä saatua energiaa sen taloudellista arvoa korkeampaan hintaan, eivät merkitse valtion varojen siirtoa uusiutuvista energialähteistä saadun sähkön yksityiselle tuottajalle.

Yleisradioyhtiöille suoraan valtion talousarviosta myönnetty rahoitus täyttää selvästi valtion varojen määritelmän. Komission kantana, jota ei ole kiistetty, on tähän asti ollut, että myös yleisradioyhtiöiden rahoittaminen lupamaksuilla on valtiontukea. Komissio tutkii parhaillaan, merkitseekö yhteisöjen tuomioistuimen asiassa Preussen Elektra antama tuomio muutosta sen aikaisempaan kantaan tästä kysymyksestä. Komissio ilmoittaa teille tutkimuksensa tuloksista.